ບັນດາຜູ້ແທນລົງຄະແນນສຽງຮັບຮອງຮ່າງລາຍຊື່ເຈລະຈາແຕ່ງຕັ້ງ ຄະນະກຳມະການສູນກາງ ແນວໂຮມປະເທດຊາດຫວຽດນາມຊຸດທີ IX (ພາບ: TTXVN)
ວກ.ອອນໄລ - ເພື່ອປະຕິບັດຄວາມສາມັກຄີທັງຊາດ, ພັກກອມມູນິດຫວຽດນາມໄດ້ວາງນະໂຍບາຍກໍ່ສ້າງແນວໂຮມເອກະພາບແຫ່ງຊາດ, ເບິ່ງແຍງການຈັດຕັ້ງແລະການເຄື່ອນໄຫວຂອງແນວໂຮມ, ເຊິ່ງສອດຮອຍຕະຫຼອດແມ່ນຫຼັກການເຈລະຈາປະຊາທິປະໄຕ, ແນໃສ່ເຕົ້າໂຮມແລະເສີມຂະຫຍາຍບັນດາກຳລັງໃນສັງຄົມ ເພື່ອປະຕິບັດເປົ້າໝາຍລວມ. ໃນເວລາທີ່ຜ່ານມາ, ຫຼັກການນີ້ໄດ້ຮັບການເສີມຂະຫຍາຍເປັນຢ່າງດີ, ປະກອບສ່ວນເຂົ້າໃນການກໍ່ສ້າງກຸ່ມກ້ອນມະຫາສາມັກຄີປວງຊົນທັງຊາດພາຍໃຕ້ການນຳພາຂອງພັກ.
1- ດ້ວຍລັກສະນະຂອງພັນທະພາບທາງການເມືອງແລະສະຫະພັນສະໝັກໃຈ ຂອງອົງການການເມືອງ, ຂອງບັນດາອົງການຈັດຕັ້ງການເມືອງ-ສັງຄົມ, ອົງການສັງຄົມ, ບຸກຄົນເປັນຕົວແທນຂອງບັນດາຊົນຊັ້ນ ຊັ້ນຄົນໃນສັງຄົມ, ຊົນເຜົ່າ, ສາສະໜາ, ຊາວຫວຽດນາມອາໄສຢູ່ຕ່າງປະເທດ, ເພາະສະນັ້ນ ຫຼັກການຕົ້ນຕໍ່ໃນການຈັດຕັ້ງແລະການເຄື່ອນໄຫວຂອງແນວໂຮມປະເທດຊາດຫວຽດນາມແມ່ນ ເຈລະຈາປະຊາທິປະໄຕ, ປະສານສົມທົບແລະການກະທຳເປັນເອກະພາບລະຫວ່າງສະມາຊິກ. ໂດຍມີຄວາມຮັບຮູ້ຢ່າງຈະແຈ້ງກ່ຽວກັບຄວາມສຳຄັນຂອງຫຼັກການເຄື່ອນໄຫວຂອງແນວໂຮມປະເທດຊາດຫວຽດນາມ, ເອກະສານຫຼາຍສະບັບຂອງພັກກອມມູນິດຫວຽດນາມໄດ້ລະບຸn:
“ໂຄງການການເມືອງກໍ່ສ້າງປະເທດໃນໄລຍະຂ້າມຜ່ານຂຶ້ນສູ່ລັດທິສັງຄົມນິຍົມ” (ປີ 1991) ໄດ້ຂຽນວ່າ: “ແນວໂຮມເຄື່ອນໄຫວຕາມຫຼັກການເຈລະຈາປະຊາທິປະໄຕ, ການປະສານສົມທົບແລະການກະທຳເປັນເອກະພາບລະຫວ່າງສະມາຊິກຕາມໂຄງການປະຕິບັດງານຮ່ວມກັນ”.
ມະຕິເລກທີ 07/NQ-TW, ວັນທີ 17-11-1993, ຂອງກົມການເມືອງ, “ກ່ຽວກັບມະຫາສາມັກຄີປວງຊົນທັງຊາດແລະການເພີ່ມທະວີແນວໂຮມເອກະພາບແຫ່ງຊາດ”, ໄດ້ຂຽນວ່າ: “ແນວໂຮມເຮັດວຽກຕາມຫຼັກການ: ເຈລະຈາປະຊາທິປະໄຕ, ຮ່ວມມືສະເໝີພາບ, ສາມັກຄີຈິງໃຈ, ເຄົາລົບເຊິ່ງກັນແລະກັນ, ປະສານສົມທົບແລະກະທຳເປັນເອກະພາບລະຫວ່າງສະມາຊິກພາຍໃຕ້ໂຄງການປະຕິບັດການຮ່ວມກັນ”.
ເພື່ອຫັນທັດສະນະຂອງພັກກ່ຽວກັບແນວໂຮມປະເທດຊາດຫວຽດນາມເປັນນິຕິກຳ, ມາດຕາ 4 ກົດໝາຍວ່າດ້ວຍແນວໂຮມປະເທດຊາດຫວຽດນາມ ປີ 2015 ໄດ້ກຳນົດ: “2. ການຈັດຕັ້ງແລະການເຄື່ອນໄຫວຂອງແນວໂຮມປະເທດຊາດຫວຽດນາມໄດ້ປະຕິບັດຕາມຫຼັກການສະໝັກໃຈ, ເຈລະຈາປະຊາທິປະໄຕ, ປະສານສົມທົບແລະກະທຳເປັນເອກະພາບລະຫວ່າງສະມາຊິກ. 3. ໃນເມື່ອປະສານສົມທົບແລະກະທຳເປັນເອກະພາບ, ບັນດາອົງການສະມາຊິກຂອງແນວໂຮມປະເທດຊາດຫວຽດນາມ ປະຕິບັດຕາມກົດລະບຽບຂອງແນວໂຮມປະເທດຊາດຫວຽດນາມ, ພ້ອມກັນນັ້ນກໍ່ຮັກສາຄວາມເປັນເອກະລາດຂອງອົງການຕົນເອງ”.
ກົດລະບຽບຂອງແນວໂຮມປະເທດຊາດຫວຽດນາມ ກໍ່ໄດ້ກຳນົດ: ແນວໂຮມປະເທດຊາດຫວຽດນາມແມ່ນພາກສ່ວນໜຶ່ງຂອງລະບົບການເມືອງແຫ່ງປະເທດສາທາລະນະລັດສັງຄົມນິຍົມຫວຽດນາມ ໂດຍພັກກອມມູນິດຫວຽດນາມນຳພາ; ແມ່ນພື້ນຖານການເມືອງຂອງອຳນາດການປົກຄອງປະຊາຊົນ; ບ່ອນທີ່ສະແດງເຈດຈຳນົງແລະຄວາມປາຖະໜາຂອງປະຊາຊົນ, ເຕົ້າໂຮມກຸ່ມກ້ອນມະຫາສາມັກຄີປວງຊົນທັງຊາດ, ເສີມຂະຫຍາຍສິດເປັນເຈົ້າຂອງຂອງປະຊາຊົນ; ບ່ອນເຈລະຈາ, ປະສານສົມທົບ ແລະກະທຳເປັນເອກະພາບ ຂອງສະມາຊິກ.
ຈາກບັນດາເອກະສານຂອງພັກ, ລັດແລະແນວໂຮມປະເທດຊາດຫວຽດນາມ, ສາມາດເຫັນໄດ້ວ່າ, ການເຈລະຈາປະຊາທິປະໄຕຍາມໃດກໍ່ໄປຄຽງຄູ່ກັບການປະສານສົມທົບແລະການກະທຳເປັນເອກະພາບ. ຖ້າແຍກການເຈລະຈາປະຊາທິປະໄຕອອກຈາກການປະສານສົມທົບແລະການກະທຳເປັນເອກະພາບແລ້ວ, ການປະສານສົມທົບແລະການກະທຳເປັນເອກະພາບຈະເປັນພຽງຮູບການເທົ່ານັ້ນ. ໃນການຈັດຕັ້ງແລະການເຄື່ອນໄຫວຂອງແນວໂຮມປະເທດຊາດຫວຽດນາມ, ພຽງແຕ່ເວລາໃດທີ່ບັນດາບັນຫາຖືກປຶກສາຫາລືຢ່າງລະອຽດແລະປະຊາທິປະໄຕ, ຄວາມຄິດເຫັນທີ່ແຕກຕ່າງກັນໄດ້ຮັບການເຄົາລົບນັບຖື, ທະແນມແຕ່ຄວາມເຫັນນັ້ນບໍ່ຂັດກັບຫຼັກການແລະຈຸດປະສົງການເຄື່ອນໄຫວຂອງແນວໂຮມປະເທດຊາດຫວຽດນາມ, ແມ່ນເວລານັ້ນ, ບັນດາສະມາຊິກຈຶ່ງສະໝັກໃຈປະຕິບັດ ແລະ ການປະສານສົມທົບ, ການກະທຳເປັນເອກະພາບ ຈຶ່ງດຶງດູດໄດ້ການເຂົ້າຮ່ວມຢ່າງກວ້າງຂວາງຂອງສະມາຊິກ ແລະ ບັນລຸໝາກຜົນແລະປະສິດທິຜົນຕົວຈິງ.
ຫຼັກການເຈລະຈາປະຊາທິປະໄຕໃນການຈັດຕັ້ງແລະການເຄື່ອນໄຫວຂອງແນວໂຮມປະເທດຊາດຫວຽດນາມຂັ້ນຕ່າງໆ ໄດ້ສະແດງອອກໂດຍຜ່ານບັນດາວຽກງານຕົວຈິງ, ນັ້ນຄື: ແນະນຳແລະເຈລະຈາກ່ຽວກັບຜູ້ສະໝັກເຂົ້າໃນຄະນະກຳມະການແນວໂຮມປະເທດຊາດຫວຽດນາມ, ເຂົ້າໃນຄະນະກຳມະການແນວໂຮມປະເທດຊາດຫວຽດນາມທຸກຂັ້ນ, ເຂົ້າໃນຄະນະກຳມະການສູນກາງແນວໂຮມປະເທດຊາດຫວຽດນາມ; ແຕ່ງຕັ້ງຕຳແໜ່ງຕ່າງໆໃນຄະນະປະຈຳຂອງຄະນະກຳມະການແນວໂຮມປະເທດຊາດຫວຽດນາມທຸກຂັ້ນ; ກໍ່ສ້າງໂຄງການປະຕິບັດງານໃນສະໄໝຂອງແນວໂຮມປະເທດຊາດຫວຽດນາມແຕ່ລະຂັ້ນ ແລະ ໂຄງການປະສານສົມທົບແລະການກະທຳເປັນເອກະພາບປະຈຳປີ ຂອງຄະນະກຳມະການແນວໂຮມປະເທດຊາດຫວຽດນາມທຸກຂັ້ນ; ກໍ່ສ້າງແຜນການຕິດຕາມກວດກາແລະວິຈານສັງຄົມປະຈຳປີ; ຕັດສິນຕົກລົງຈັດຕັ້ງການປຸກລະດົມຂົນຂວາຍແລະຂະບວນການແຂ່ງຂັນຮັກຊາດ; ເຈລະຈາເພື່ອຄັດເລືອແລະແນະນຳຜູ້ສະໝັກເຂົ້າເປັນສະມາຊິກສະພາແຫ່ງຊາດ, ຜູ້ແທນສະພາປະຊາຊົນຂັ້ນຕ່າງໆ... ຕົວຢ່າງ, ຕາມກົດລະບຽບຂອງແນວໂຮມປະເທດຊາດຫວຽດນາມ, ຄະນະປະຈຳຂອງຄະນະກຳມະການສູງກາງແນວໂຮມປະເທດຊາດຫວຽດນາມ ກວມດ້ວຍປະທານ, ຮອງປະທານ - ເລຂາທິການໃຫຍ່ ແລະ ບັນດາຮອງປະທານເຕັມເວລາ. ຄະນະປະຈຳຄະນະກຳມະການແນວໂຮມປະເທດຊາດຫວຽດນາມຂັ້ນແຂວງແລະຂັ້ນເມືອງປະກອບມີປະທານ, ບັນດາຮອງປະທານແລະກຳມະການປະຈຳ, ແມ່ນນັກເຄື່ອນໄຫວເຕັມເວລາ. ຄະນະປະຈຳຄະນະກຳມະການແນວໂຮມປະເທດຊາດຫວຽດນາມຂັ້ນຕາແສງປະກອບມີປະທານ, ຮອງປະທານ ແລະກຳມະການປະຈຳບໍ່ເກີນສອງທ່ານ. ບັນດາຕຳແໜ່ງທີ່ຄ້າຍຄືກັນຢູ່ໃນອົງການລັດຫຼືອົງການພັກ ໄດ້ປະຕິບັດຕາມຫຼັກການເລືອກຕັ້ງຫຼືແຕ່ງຕັ້ງ. ແຕ່ໃນການຈັດຕັ້ງຂອງແນວໂຮມປະເທດຊາດຫວຽດນາມຈະໄດ້ປະຕິບັດຕາມຂັ້ນຕອນແຍກຕ່າງຫາກ, ນັ້ນແມ່ນຂະບວນການເຈລະຈາປະຊາທິປະໄຕ. ບົນພື້ນຖານການສະໝັກຮັບເລືອກຕັ້ງຂອງສະມາຊິກຄະນະກຳມະການແນວໂຮມປະເທດຊາດ ແລະການແນະນຳຂອງອະນຸກຳມະການບຸກຄະລາກອນກອງປະຊຸມໃຫຍ່ ຫຼືຂອງຄະນະກຳມະການປະຈຳປະຈຸບັນ, ຄະນະກຳມະການແນວໂຮມປະເທດຊາດຫວຽດນາມຈະປຶກສາເຈລະຈາເພື່ອແຕ່ງຕັ້ງບຸກຄະລາກອນເຂົ້າໃນຕຳແໜ່ງຕ່າງໆໃນຄະນະປະຈຳ ໂດຍບໍ່ຜ່ານຂັ້ນຕອນການເລືອກຕັ້ງ, ຂັ້ນຕອນການແຕ່ງຕັ້ງ.
ການສ້າງໂຄງການປະຕິບັດງານເຕັມໄລຍະ ຂອງແນວໂຮມປະເທດຊາດຫວຽດນາມ ໄດ້ດຳເນີນຢູ່ໃນກອງປະຊຸມໃຫຍ່ແນວໂຮມປະເທດຊາດຫວຽດນາມແຕ່ລະຂັ້ນ ໃນແບບວິທີການເຈລະຈາປະຊາທິປະໄຕ. ບັນດາຜູ້ແທນທີ່ເຂົ້າຮ່ວມກອງປະຊຸມໃຫຍ່ມີຄວາມສະເໝີພາບແລະປະຊາທິປະໄຕໂດຍສົມບູນ ໃນການສະເໜີບັນຫາຕ່າງໆທີ່ເປັນສ່ວນໜຶ່ງຂອງໂຄງການປະຕິບັດງານ 5 ປີ ເພື່ອໃຫ້ກອງປະຊຸມໃຫຍ່ປຶກສາສົນທະນາ. ພາຍຫຼັງການປຶກສາສົນທະນາ, ກອງປະຊຸມໃຫຍ່ຈະເຈລະຈາເພື່ອຕົກລົງໂຄງການປະຕິບັດງານຮ່ວມກັນຂອງແນວໂຮມປະເທດຊາດຫວຽດນາມຂັ້ນດຽວກັນ. ໂຄງການປະຕິບັດງານເຕັມໄລຍະແມ່ນການສະແດງເຈດຈຳນົງຮ່ວມກັນຂອງອົງການຈັດຕັ້ງສະມາຊິກທັງໝົດຂອງແນວໂຮມປະເທດຊາດຫວຽດນາມ. ກອງປະຊຸມຄະນະກຳມະການແນວໂຮມປະເທດຊາດຫວຽດນາມຈະປະຊຸມເປັນປະຈຳປີລະຄັ້ງ ເຊິ່ງມິໜ້າທີ່ປຶກສາສົນທະນາແລະສ້າງໂຄງການປະສານສົມທົບແລະການກະທຳເປັນເອກະພາບ ຂອງແນວໂຮມປະເທດຊາດຫວຽດນາມປະຈຳປີ ບົນພື້ນຖານຄວາມຄາດຄະເນຂອງຄະນະປະຈຳຄະນະກຳມະການແນວໂຮມປະເທດຊາດຂັ້ນດຽວກັນ. ຫົວໜ້າອົງການຈັດຕັ້ງສະມາຊິກ, ບັນດາບຸກຄົນທີ່ເປັນຕົວແທນ... ຈະປຶກສາຫາລືປະຊາທິປະໄຕ ເພື່ອໄປເຖິງຄວາມເປັນເອກະພາບ ໃນໂຄງການປະສານສົມທົບແລະການກະທຳຮ່ວມກັນ.
2- ໃນເວລາທີ່ຜ່ານມາ, ແນວໂຮມປະເທດຊາດຫວຽດນາມໄດ້ປະຕິບັດເປັນຢ່າງດີ ບົດບາດນຳໜ້າໃນການເປີດແລະຈັດຕັ້ງບັນດາການໂຄສະນາຂົນຂວາຍ, ບັນດາຂະບວນການແຂ່ງຂັນຮັກຊາດ, ດຶງດູດການເຂົ້າຮ່ວມຢ່າງກວ້າງຂວາງຂອງປະຊາຊົນ, ເສີມຂະຫຍາຍຈິດໃຈແຂ່ງຂັນກັນປະດິດສ້າງ ແລະ ບັນດາແຫຼ່ງພະລັງໃນສັງຄົມ ເພື່ອປະກອບສ່ວນປະຕິບັດບັນດາເປົ້າໝາຍ ແລະໜ້າທີ່ພັດທະນາເສດຖະກິດ-ສັງຄົມ, ຮັບປະກັນການປ້ອງກັນຊາດ ປ້ອງກັນຄວາມສະຫງົບຂອງປະເທດ ຢ່າງສຳເລັດມີໄຊ. ດ້ວຍທິດນຳ “ເອົາກຳລັງແຮງຂອງປະຊາຊົນເພື່ອເບິ່ງແຍງດູແລຊີວິດການເປັນຢູ່ຂອງປະຊາຊົນ”, ການຂົນຂວາຍ “ທົ່ວປວງຊົນສາມັກຄີກໍ່ສ້າງຊົນນະບົດໃໝ່, ຕົວເມືອງສີວິໄລ" ໄດ້ຖືກຄະນະກຳມະການແນວໂຮມປະເທດຊາດຫວຽດນາມຂັ້ນຕ່າງໆເປັນປະທານການປຶກສາຫາລື, ປະສານສົມທົບກັບບັນດາອົງການສະມາຊິກ ເພື່ອຂົນຂວາຍປະຊາຊົນປະກອບແຫຼ່ງພະລັງ, ເນື້ອທີ່ດິນ ແລະອຸທິດແຮງງານໃຫ້ແກ່ການກໍ່ສ້າງໂຄງສ້າງພື້ນຖານ, ພັດທະນາເສດຖະກິດ, ຫຼຸດຜ່ອນຄວາມທຸກຍາກ, ປົກປັກຮັກສາສະພາບແວດລ້ອມ, ປະຕິບັດກົດໝາຍ, ອະນຸລັກແລະເຊີດຊູຄຸນຄ່າວັດທະນະທຳດັ້ງເດີມຂອງຊາດ, ສ້າງເຂດຊຸມຊົນທີ່ມີອາລະຍະທຳແລະມີຄວາມສຸກ. ຂະບວນການໄດ້ປຸກລະດົມການເຂົ້າຮ່ວມຂອງລະບົບການເມືອງທັງໝົດ, ການຕອບສະໜອງທີ່ຕັ້ງໜ້າຂອງປະຊາຊົນຈຳນວນຫຼາຍ ແລະ ບັນລຸຜົນໄດ້ຮັບທາງບວກແລະຮອບດ້ານພໍຄວນ. ຮອດທ້າຍເດືອນສິງຫາ 2019, ໃນທົ່ວປະເທດມີ 4.475 ຕາແສງ (ບັນລຸ 50,26% ຂອງຈຳນວນຕາແສງ) ຖືກຍອມຮັບວ່າໄດ້ບັນລຸມາດຕະຖານຊົນນະບົດໃໝ່; ມີ 84 ເມືອງຖືກຍອມຮັບວ່າໄດ້ບັນລຸມາດຕະຖານ/ສຳເລັດວຽກງານກໍ່ສ້າງຊົນນະບົດໃໝ່.
ແນວໂຮມປະເທດຊາດຫວຽດນາມແລະບັນດາອົງການຈັດຕັ້ງສະມາຊິກໄດ້ປຶກສາເຈລະຈາແລະປະສານງານຢ່າງມີປະສິດທິຜົນ ໃນການສ້າງແຜນການຕິດຕາມກວດກາແລະວິຈານສັງຄົມປະຈຳປີ ແລະ ໄດ້ຜັນຂະຫຍາຍປະຕິບັດແຜນການເປັນຢ່າງດີ. ອີງຕາມກົດໝາຍວ່າດ້ວຍແນວໂຮມປະເທດຊາດຫວຽດນາມ ປີ 2015 ແລະ ມະຕິຮ່ວມເລກທີ 403/2017/NQLT-UBTVQH14-CP-ĐCTUBTWMTTQVN, ວັນທີ 15-6-2017, ຂອງຄະນະກຳມະການປະຈຳສະພາແຫ່ງຊາດ, ລັດຖະບານ ແລະ ຄະນະປະທານຄະນະກຳມະການສູນກາງແນວໂຮມປະເທດຊາດຫວຽດນາມ, “ກຳນົດລະອຽດກ່ຽວກັບບັນດາຮູບການຕິດຕາມກວດກາ, ວິຈານສັງຄົມຂອງແນວໂຮມປະເທດຊາດຫວຽດນາມ”, ແຜນການຕິດຕາມກວດກາ, ວິຈານສັງຄົມປະຈຳປີ ຂອງຄະນະກຳມະການແນວໂຮມປະເທດຊາດຫວຽດນາມ ໄດ້ກຳນົດແຈ້ງຈຸດປະສົງ, ລະດັບຄາດໝາຍ, ເປົ້າໝາຍ, ເນື້ອໃນ, ຮູບການ, ເວລາ, ເຈົ້າພາບທີ່ດຳເນີນການຕິດຕາມກວດກາ, ວິຈານສັງຄົມ; ກຳນົດບັນດາເນື້ອໃນທີ່ແນວໂຮມປະເທດຊາດຫວຽດນາມ ຫຼືອົງການຈັດຕັ້ງການເມືອງ-ສັງຄົມ ຮັບຜິດຊອບ. ເມື່ອຈຳເປັນ, ເນື້ອໃນແຜນການຕິດຕາມກວດກາ, ວິຈານສັງຄົມຈະໄດ້ຮັບການດັດແປງ ຫຼືໄດ້ເພີ່ມເຕີມຢ່າງທັນການ ດ້ວຍຄວາມເຫັນດີເປັນເອກະພາບຂອງທຸກຝ່າຍ ໂດຍແລ້ວແຕ່ເງື່ອນໄຂຕົວຈິງແລະເວລາຈັດຕັ້ງປະຕິບັດ.
ໃນໄຕມາດທີສີ່ຂອງທຸກປີ, ຄະນະກຳມະການແນວໂຮມປະເທດຊາດຫວຽດນາມປັນຜູ້ນຳໃນການແລກປ່ຽນແລະເປັນເອກະພາບກັບອົງການອຳນາດການປົກຄອງ, ອົງການໂດຍປະຊາຊົນເລືອກຕັ້ງໃນຂັ້ນດຽວກັນ ກ່ຽວກັບການເລືອກເອົາບັນຫາຕ່າງໆທີ່ຮ້ອນເຄືອງ, ບັນຫາປະຊາຊົນສົນໃຈ ເພື່ອສ້າງແຜນການຕິດຕາມກວດກາ, ວິຈານສັງຄົມໃນປີຕໍ່ໄປ. ໃນບາງກໍລະນີສະເພາະ, ການປຶກສາເຈລະຈາໄດ້ຮັບການປະຕິບັດໃນຮູບແບບກອງປະຊຸມ ຫຼືຝາກເອກະສານໃຫ້ອົງການຈັດຕັ້ງການເມືອງ-ສັງຄົມ ແລະ ບັນດາອົງການສະມາຊິກທີ່ກ່ຽວຂ້ອງ ເພື່ອເປັນເອກະພາບເນື້ອໃນແລະແຜນການ.
ເມື່ອແຜນການຕິດຕາມກວດກາແລະວິຈານສັງຄົມຂອງແຕ່ລະຂັ້ນໄດ້ຮັບການປະກາດໃຊ້ໂດຍຜ່ານການປຶກສາເຈລະຈາປະຊາທິປະໄຕ ເປັນເອກະພາບລະຫວ່າງສະມາຊິກແລ້ວນັ້ນ ການຜັນຂະຫຍາຍແລະປະຕິບັດຕົວຈິງ ຈະຮັບປະກັນການປະສານສົມທົບຢ່າງແໜ້ນແຟ້ນກວ່າອີກ ລະຫວ່າງບັນດາອົງການຈັດຕັ້ງສະມາຊິກໃນແນວໂຮມປະເທດຊາດຫວຽດນາມ ກໍ່ຄືລະຫວ່າງບັນດາອົງການ, ການຈັດຕັ້ງຂອງພັກແລະຂອງລັດທີ່ກ່ຽວຂ້ອງ, ດັ່ງນັ້ນ ຈະແກ້ໄຂໄດ້ການທັບຊ້ອນກັນ ໃນຂະບວນການປະຕິບັດການຕິດຕາມກວດກາແລະວິຈານສັງຄົມ. ແຕ່ປີ 2018, ຄະນະກຳມະການສູນກາງແນວໂຮມປະເທດຊາດຫວຽດນາມໄດ້ປຶກສາສົນທະນາການສ້າງແຜນກາງຕິດຕາມກວດກາ, ວິຈານສັງຄົມປະຈຳປີ ເພື່ອກຳນົດແຈ້ງກິດຈະກຳໃດທີ່ຈັດໂດຍແນວໂຮມປະເທດຊາດຫວຽດນາມ, ກິດຈະກຳໃດທີ່ຈັດໂດຍ 5 ອົງການຈັດຕັ້ງທາງການເມືອງ-ສັງຄົມ.
ວຽກງານຕິດຕາມກວດກາແລະວິຈານສັງຄົມໃນເວລາທີ່ຜ່ານມາໄດ້ກາຍເປັນການເຄື່ອນໄຫວເປັນປົກກະຕິ, ຈຸດສຸມຂອງແນວໂຮມປະເທດຊາດຫວຽດນາມ ແລະບັນດາອົງການຈັດຕັ້ງການເມືອງ-ສັງຄົມ. ແນວໂຮມປະເທດຊາດຫວຽດນາມໄດ້ນຳພາ ຫຼືປະສານສົມທົບກັບບັນດາອົງການສະມາຊິກ, ບັນດາອົງການ, ການຈັດຕັ້ງຂອງພັກແລະຂອງລັດ ໃນການຜັນຂະຫຍາຍ 12 ໂຄງການຕິດຕາມກວດກາສູນກາງ, ສຸມໃສ່ບັນດາຂົງເຂດ: ນະໂຍບາຍສຳລັບຜູ້ທີ່ມີຄຸນງາມຄວາມດີເພື່ອການປະຕິວັດ; ປະຕິບັດກົດໝາຍວິທະຍາສາດແລະເຕັກໂນໂລຊີ; ປ່ຽນແປງໃໝ່ການສຶກສາແລະຝຶກອົບຮົມ; ການຄຸ້ມຄອງ, ຜະລິດ, ທຸລະກິດອຸປະກອນການກະເສດ; ແກ້ໄຂຄຳຮ້ອງທຸກ, ຂໍ້ກ່າວຫາຢູ່ຂັ້ນຮາກຖານ; ການປະຕິຮູບການບໍລິຫານ; ພາສີອາກອນແລະສຸນລະກາກອນ; ການປົກປ້ອງສະພາບແວດລ້ອມແລະການຮັບມືກັບການປ່ຽນແປງສະພາບພູມິອາກາດ; ການປະຕິບັດຕາມກົດໝາຍຂອງສະຖານບໍລິການສຸຂະພາບ; ຮັບປະກັນຄວາມປອດໄພດ້ານສະບຽງອາຫານ; ປະກັນໄພສັງຄົມ, ປະກັນໄພສຸຂະພາບ; ປະເມີນຄວາມເພິ່ງພໍໃຈຂອງປະຊາຊົນແລະອົງການຈັດຕັ້ງ ຕໍ່ການຮັບໃຊ້ຂອງອົງການບໍລິຫານລັດ… ຄະນະກຳມະການແນວໂຮມປະເທດຊາດຫວຽດນາມຢູ່ແຂວງຕ່າງໆໄດ້ສະເໜີຕໍ່ຄະນະພັກ, ປະສານສົມທົບກັບອຳນາດການປົກຄອງ ໃນການເລືອກແຜນນະໂຍບາຍທີ່ສຳຄັນທາງດ້ານເສດຖະກິດ-ສັງຄົມ ແລະ ບັນດາບັນຫາທີ່ມີຄວາມເປັນຫ່ວງໃນທ້ອງຖິ່ນ ເພື່ອຈັດຕັ້ງການຕິດຕາມກວດກາ. ຫຼາຍຂົງເຂດການຄຸ້ມຄອງທີ່ສັບສົນ, ຫຍຸ້ງຍາກແລະກະທົບກະເທືອນແຮງ, ເຊັ່ນ ການຊົດເຊີຍເພື່ອຕັ້ງຖິ່ນຖານໃໝ່, ການເກນຊື້ທີ່ດິນ; ການຄຸ້ມຄອງນຳໃຊ້ບັນດາແຫຼ່ງພະລັງກໍ່ສ້າງຊົນນະບົດໃໝ່; ການຊົດເຊີຍເຫດການທີ່ກໍ່ໃຫ້ເກີດມົນລະພິດຕໍ່ສິ່ງແວດລ້ອມທາງທະເລ... ໄດ້ຮັບການຕິດຕາມກວດກາຢ່າງມີປະສິດທິຜົນໂດຍແນວໂຮມປະເທດຊາດຫວຽດນາມທຸກຂັ້ນ. ບັນດາບົດລາຍງານແລະຂໍ້ສະເໜີແນະພາຍຫຼັງການຕິດຕາມກວດກາຂອງແນວໂຮມປະເທດຊາດຫວຽດນາມ, ໂດຍສະເພາະແມ່ນບັນດາບັນຫາທີ່ຮ້ອນເຄືອງໃນຫະຊາຊົນ, ໄດ້ຖືກບັນດາກະຊວງແລະຂະແໜງການຢູ່ສູນກາງ, ຄະນະພັກແລະອຳນາດການປົກຄອງທ້ອງຖິ່ນ ຮັບເອົາແລະຊີ້ນຳແກ້ໄຂຢ່າງທັນການ, ແລະຜ່ານແນວໂຮມປະເທດຊາດຫວຽດນາມ ເພື່ອແຈ້ງໃຫ້ປະຊາຊົນທຸກຊັ້ນວັນນະ. ໃນສະໄໝ 2014-2019, ຄະນະກຳມະການແນວໂຮມປະເທດຊາດຫວຽດນາມຂັ້ນແຂວງ ໄດ້ນຳພາແລະເຂົ້າຮ່ວມການຕິດຕາມກວດກາຮ່ວມຂະແໜງ 4.093 ຄັ້ງ; ຄະນະກຳມະການແນວໂຮມປະເທດຊາດຫວຽດນາມຂັ້ນເມືອງໄດ້ຊີ້ນຳການຕິດຕາມກວດກາ 22.679 ຄັ້ງ; ຄະນະກຳມະການແນວໂຮມປະເທດຊາດຫວຽດນາມຂັ້ນຕາແສງໄດ້ຊີ້ນຳການຕິດຕາມກວດກາ 466.012 ຄັ້ງ.
ກົດໝາຍວ່າດ້ວຍແນວໂຮມປະເທດຊາດຫວຽດນາມ ປີ 2015 ແລະ ກົດໝາຍການເລືອກຕັ້ງຜູ້ແທນສະພາແຫ່ງຊາດ ແລະ ຜູ້ແທນສະພາປະຊາຊົນ ປີ 2015 ໄດ້ກຳນົດ: ແນວໂຮມປະເທດຊາດຫວຽດນາມມີຄວາມຮັບຜິດຊອບໃນການເຈລະຈາເພື່ອຄັດເລືອກແລະແນະນຳຜູ້ສະໝັກເຂົ້າເປັນສະມາຊິກສະພາແຫ່ງຊາດແລະຜູ້ແທນສະພາປະຊາຊົນທຸກຂັ້ນ. ຢູ່ຂັ້ນທ້ອງຖິ່ນ, ຄວາມຮັບຜິດຊອບໃນການເຈລະຈາເພື່ອແນະນຳຜູ້ສະໝັກເຂົ້າເປັນຜູ້ແທນສະພາປະຊາຊົນນັ້ນ ໄດ້ມອບໝາຍໃຫ້ຄະນະກຳມະການແນວໂຮມປະເທດຊາດໃນແຕ່ລະຂັ້ນ. ຢູ່ສູນກາງ, ຄະນະປະທານຄະນະກຳມະການສູນກາງແນວໂຮມປະເທດຊາດຫວຽດນາມ ມີຄວາມຮັບຜິດຊອບໃນການເຈລະຈາເພື່ອຄັດເລືອກແລະແນະນຳຜູ້ສະໝັກເຂົ້າເປັນສະມາຊິກສະພາແຫ່ງຊາດ. ຄະນະປະທານແມ່ນຕົວແທນຂອງຂະແໜງການ, ວົງການ, ຊົນເຜົ່າ, ສາສະໜາ, ຫົວໜ້າອົງການຈັດຕັ້ງສະມາຊິກ ໄດ້ຖືກຄັດເລືອກຈາກບັນດາກຳມະການ ຂອງຄະນະກຳມະການສູນກາງແນວໂຮມປະເທດຊາດຫວຽດນາມ. ເພາະສະນັ້ນ, ຄະນະປະທານຄະນະກຳມະການສູນກາງແນວໂຮມປະເທດຊາດຫວຽດນາມມີສິດຕາງໜ້າໃຫ້ຄະນະກຳມະການສູນການແນວໂຮມປະເທດຊາດຫວຽດນາມ ໃນການປະຕິບັດໜ້າທີ່ການເຈລະຈາໃນການເລືອກຕັ້ງ. ພຽງແຕ່ຜູ້ທີ່ມີຄຸນສົມບັດແລະຜ່ານການປຶກສາເຈລະຈາປະຊາທີປະໄຕເທົ່ານັ້ນ ຈຶ່ງຖືກລວມຢູ່ໃນລາຍຊື່ຢ່າງເປັນທາງການຂອງຜູ້ສະໝັກສະມາຊິກສະພາແຫ່ງຊາດ.
3- ຈາກພຶດຕິກຳແຫ່ງການຈັດຕັ້ງແລະເຄື່ອນໄຫວຂອງແນວໂຮມປະເທດຊາດຫວຽດນາມໃຫ້ເຫັນວ່າ, ຫຼັກການເຈລະຈາປະຊາທິປະໄຕໄດ້ຮັບການປະຕິບັດຢ່າງມີປະສິດທິຜົນດ້ວຍຄຸນລັກສະນະຂອງມັນ. ການປຶກສາເຈລະຈາປະຊາທິປະໄຕຢູ່ໃນແນວໂຮມປະເທດຊາດຫວຽດນາມແມ່ນການປະຕິບັດປະຊາທິປະໄຕ, ເສີມຂະຫຍາຍສະຕິປັນຍາ, ເຊີດຊູຄວາມຮັບຜິດຊອບເປັນຕົວແທນຂອງສະມາຊິກທຸກພາກສ່ວນ, ຊັກຊວນເຊິ່ງກັນແລະກັນ, ມຸ່ງໄປສູ່ຄວາມເປັນໃຈເຫັນດີເຫັນພ້ອມ, ເປັນເອກະພາຍທາງດ້ານເຈດຈຳນົງແລະການກະທຳ ເພື່ອຜົນປະໂຫຍດຮ່ວມກັນ... ອີງໃສ່ລັກສະນະການຈັດຕັ້ງແລະໜ້າທີ່ການເມືອງຂອງຕົນ, ແນວໂຮມປະເທດຊາດຫວຽດນາມແລະບັນດາອົງການຈັດຕັ້ງສະມາຊິກ ລ້ວນແຕ່ໄດ້ເປັນເຈົ້າການໃນການກໍ່ສ້າງແລະຍູ້ແຮງບັນດາຂະບວນການແຂ່ງຂັນຮັກສາ, ບັນດາຂະບວນການປຸກລະດົມຂົນຂວາຍ ແນໃສ່ເຕົ້າໂຮມ, ດຶງດູດປະຊາຊົນທຸກຊັ້ນຄົນ, ທຸກວົງການ ໃຫ້ສຸມໃສ່ການປະຕິບັດໜ້າທີ່ການເມືອງ, ເສດຖະກິດ, ວັດທະນະທຳ, ສັງຄົມ, ການປ້ອງກັນຊາດປ້ອງກັນຄວາມສະຫງົບ, ການຕ່າງປະເທດ, ປັບປຸງແລະເປີດກວ້າງກຸ່ມກ້ອມມະຫາສາມັກຄີປວງຊົນທັງຊາດ.
ເຖິງວ່າໄດ້ບັນລຸຜົນງານທີ່ໜ້າສັນລະເສີນກໍ່ຕາມ, ແຕ່ໃນການຈັດຕັ້ງແລະການເຄື່ອນໄຫວຂອງແນວໂຮມປະເທດຊາດຫວຽດນາມ, ວຽກງານການເຈລະຈາປະຊາທິປະໄຕກໍ່ຍັງມີຂໍ້ຈຳກັດບາງຢ່າງ, ເຊັ່ນ ການປະສານສົມທົບລະຫວ່າງສະມາຊິກຂອງແນວໂຮມປະເທດຊາດຫວຽດນາມຍັງບໍ່ທັນແໜ້ນແຟ້ນ; ບົດບາດນຳພາ, ການປະສານງານຂອງຄະນະກຳມະການສູນກາງແນວໂຮມປະເທດຊາດຫວຽດນາມໃນບາງເນື້ອໃນໂຄງການ ຍັງບໍ່ໄດ້ສ້າງຄວາມດຶງດູດໃຈ, ບໍ່ໄດ້ປຸກຄວາມສົນໃຈ, ຕອບສະໜອງໃນທາງບວກຂອງອົງການຈັດຕັ້ງສະມາຊິກ, ຍ້ອນແນວນັ້ນຈຶ່ງຍັງມີສະພາບການ ບາງຄັ້ງບາງອົງການຈັດຕັ້ງສະມາຊິດບໍ່ເອົາໃຈໃສ່ພຽງພໍເຖິງໂຄງການລວມ, ສ່ວນຫຼາຍແມ່ນປະຕິບັດແຍກຕ່າງຫາກ, ດຽວດາຍ. ບາງອົງການຈັດຕັ້ງສະມາຊິກບໍ່ໄດ້ເປັນເຈົ້າການໃນການສະເໜີແນະບັນຫາ, ເນື້ອໃນທີ່ຕ້ອງການມີການປະສານສົມທົບກັບອົງການຈັດຕັ້ງສະມາຊິກອື່ນ. ກຳມະການບາງທ່ານໃນຄະນະກຳມະການແນວໂຮມປະເທດຊາດຫວຽດນາມ ທີ່ຕາງໜ້າໃຫ້ອົງການຈັດຕັ້ງສະມາຊິກ ບໍ່ໄດ້ເສີມຂະຫຍາຍຢ່າງເຕັມສ່ວນ ບົດບາດຂອງຜູ້ຕາງໜ້າໃຫ້ແກ່ອົງການ, ຊັ້ນຄົນ, ວົງການທີ່ຕົນເຂົ້າຮ່ວມໃນແນວໂຮມປະເທດຊາດຫວຽດນາມ...
ເພື່ອເສີມຂະຫຍາຍໃຫ້ດີກວ່າອີກ ບົດບາດປຶກສາເຈລະຈາປະຊາທິປະໄຕ ແນໃສ່ຍົກສູງຄຸນນະພາບການຈັດຕັ້ງແລະເຄື່ອນໄຫວ ຂອງແນວໂຮມປະເທດຊາດຫວຽດນາມຂັ້ນຕ່າງໆ, ໃນສະໄໝ 2019-2024, ແນວໂຮມປະເທດຊາດຫວຽດນາມຄວນປະຕິບັດໃຫ້ດີ ໜ້າທີ່, ວິທີແກ້ໄຂຕົ້ນຕໍຈຳນວນໜຶ່ງດັ່ງນີ້:
ທີໜຶ່ງ, ປ່ຽນແປງໃໝ່ຂັ້ນຕອນການສ້າງໂຄງການປະສານສົມທົບແລະການກະທຳເປັນເອກະພາບ, ປຶກສາເຈລະຈາປະຊາທິປະໄຕ...; ຕາມນັ້ນ, ຄວນມີການແລກປ່ຽນ, ປຶກສາຫາລືໃນຄະນະກຳມະການແນວໂຮມປະເທດຊາດຫວຽດນາມ ແລະ ບັນດາອົງການຈັດຕັ້ງສະມາຊິກລະດັບດຽວກັນ ເພື່ອໃຫ້ໂຄງການທີ່ສ້າງຂຶ້ນມານັ້ນມີຄວາມສາມາດປະຕິບັດ, ມີຄວາມລວມສູນ, ເສີມຂະຫຍາຍສະຕິປັນຍາຂອງກຸ່ມແນວໂຮມປະເທດຊາດຫວຽດນາມທັງໝົດ. ເນື້ອໃນຂອງໂຄງການປະສານງານແລະການກະທຳເປັນເອກະພາບນັ້ນຄວນຫັນເຂົ້າສູ່ບັນດາບັນຫາທີ່ຕິດແໜ້ນໂດຍກົງກັບຊີວິຂອງປະຊາຊົນ, ກັບສິທິແລະຜົນປະໂຫຍດທີ່ຖືກກົດໝາຍ ຊອບທຳຂອງປະຊາຊົນ, ເຊິ່ງຈຸດໜັກແມ່ນ ບັນດາບັນຫາທີ່ປະຊາຊົນສ່ວນຫຼາຍສົນໃຈ, ຕ້ອງໄດ້ແກ້ໄຂໂດຍໄວ.
ທີສອງ, ສືບຕໍ່ກວດຄືນຂໍ້ກຳນົດກົດລະບຽບທີ່ບໍ່ຖືກຕ້ອງເໝາະສົມອີກ ແນໃສ່ແກ້ໄຂດັດແປງ, ເພີ່ມເຕີມ, ເພື່ອສະເໜີທິດທາງແລະໜ້າທີ່ວຽກງານທີ່ເໝາະສົມ, ຈາກນັ້ນສ້າງໂຄງການປະສານສົມທົບແລະການກະທຳເປັນເອກະພາບໃນສະພາບການໃໝ່ຢ່າງມີປະສິດທິຜົນ. ສືບຕໍ່ຫັນເປັນນິຕິກຳ ບັນດາທັດສະນະ, ແຜນນະໂຍບາຍຂອງພັກກ່ຽວກັບມະຫາສາມັກຄີທັງຊາດ; ທິດນຳ “ປະຊາຊົນຮູ້, ປະຊາຊົນປຶກສາຫາລື, ປະຊາຊົນເຮັດ, ປະຊາຊົນກວດກາ", ສາຍພົວພັນ “ພັກນຳພາ, ລັດຄຸ້ມຄອງ, ປະຊາຊົນເປັນເຈົ້າຂອງ”; ປັບປຸງບູລະນະ ແລະປະຕິບັດຢ່າງມີປະສິດທິຜົນ ບັນດາກົນໄກ, ນະໂຍບາຍເສີມຂະຫຍາຍບົດບາດຂອງປະຊາຊົນ ໃນການຕັດສິນຕົກລົງບັນດາບັນຫາທີ່ສຳຄັນຂອງປະເທດ; ຮັບປະກັນອຳນາດລັດທັງໝົດແມ່ນຂອງປະຊາຊົນ, ຍົກສູງປະສິດທິຜົນແລະຄວາມແທດຈິງ ຂອງການເຄື່ອນໄຫວຕິດຕາມກວດກແລະວິຈານສັງຄົມຂອງແນວໂຮມປະເທດຊາດຫວຽດນາມ ແລະ ຂອງອົງການຈັດຕັ້ງການເມືອງ-ສັງຄົມ.
ທີສາມ, ຍົກສູງບົດບາດແລະຄວາມຮັບຜິດຊອບຂອງຫົວໜ້າອົງການຈັດຕັ້ງສະມາຊິກໃນຄະນະກຳມະການແນວໂຮມປະເທດຊາດຫວຽດນາມ. ຫົວໜ້າຂອງອົງການຈັດຕັ້ງສະມາຊິກ ເປັນສະມາຊິກຕາມທຳມະຊາດຂອງຄະນະກຳມະການແນວໂຮມປະເທດຊາດຫວຽດນາມ. ເພື່ອໃຫ້ວຽກງານເຈລະຈາປະຊາທິປະໄຕລະຫວ່າງອົງການຈັດຕັ້ງສະມາຊິກມີຜົນສຳເລັດ ຕ້ອງເສີມຂະຫຍາຍບົດບາດແລະຄວາມຮັບຜິດຊອບສ່ວນຕົວຂອງຫົວໜ້າອົງການຈັດຕັ້ງເຫຼົ່ານີ້. ຕ້ອງເສີມຂະຫຍາຍບົດບາດແລະຄວາມຮັບຜິດຊອບສ່ວນຕົວຂອງຫົວໜ້າອົງການຈັດຕັ້ງສະມາຊິກ ທີ່ເຂົ້າຮ່ວມໃນຄະນະກຳມະການແນວໂຮມປະເທດຊາດຫວຽດນາມ, ໂດຍສະເພາະແມ່ນ ຄະນະປະທານຄະນະກຳມະການສູນກາງແນວໂຮມປະເທດຊາດຫວຽດນາມ ແລະ ຄວາມຮັບຜິດຊອບຂອງຄະນະນຳຂອງບັນດາອົງການຈັດຕັ້ງສະມາຊິກ ໃນການສ້າງແລະຜັນຂະຫຍາຍປະຕິບັດໂຄງການປະສານສົມທົບແລະການກະທຳເປັນເອກະພາບຂອງແນວໂຮມປະເທດຊາດຫວຽດນາມ.
ທີສີ່, ຄະນະກຳມະການແນວໂຮມປະເທດຊາດຫວຽດນາມ ແລະ ບັນດາອົງການຈັດຕັ້ງການເມືອງ-ສັງຄົມຂັ້ນຕ່າງໆ ຕ້ອງສືບຕໍ່ຄົ້ນຄວ້າແລະສ້າງຂະບວນການເພື່ອລວບລວມຄວາມຄິດເຫັນຂອງປະຊາຊົນ, ເສີມຂະຫຍາຍບົດບາດແລະສະຕິປັນຍາ ຂອງບັນດາກຳມະການໃນຄະນະກຳມະການແນວໂຮມປະເທດຊາດຫວຽດນາມ, ຂອງຜູ້ຊົງຄຸນວຸດທິ ປັນຍາຊົນ, ຜູ້ຕາງໜ້າວົງການ ຊົນເຜົ່າ ສາສະໜາ, ນັກວິທະຍາສາກ, ຜູ້ຊ່ຽວຊານ, ຜູ້ທີ່ມີຊື່ສຽງ, ຂອງສະມາຊິກ, ສະມາຊິກສະມາຄົມ ແລະ ການສະໜັບສະໜູນຂອງປະຊາຊົນ ໃນການປະກອບສ່ວນກໍ່ສ້າງພັກ, ກໍ່ສ້າງອຳນາດການປົກຄອງໃຫ້ໝັ້ນຄົງເຂັ້ມແຂງ, ປ້ອງກັນແລະຕ້ານພະຍາດອາດຍາສິດ, ການສໍ້ລາດບັງຫຼວງ, ການໃຊ້ຈ່າຍຟຸມເຟືອຍ, ຄວາມຫຍໍ້ທໍ້./.
ໂດຍ ປອ. ເຈິ່ນແທງເໝິນ
ເລຂາທິການສູນກາງພັກ,
ປະທານຄະນະກຳມະການສູນກາງ ແນວໂຮມປະເທດຊາດຫວຽດນາມ
--------------------------------
ບົດນີ້ໄດ້ລົງພິມໃນວາລະສານກອມມູນິດ ສະບັບທີ 927 (ເດືອນຕຸລາ 2019)